ए गल्ल नईं ही जे उसी परमात्मा उप्पर बिंद बी आस्था ही ते मंदर ओ ताण्डव-नृत्य करदे नटराज दे अग्गें मत्था टेकने लेई जा दा हा। ओ ते भलेआं गै उयां मंदर जंदा हा जियां रोज, ऐमें जानी, सूरज चढ़ी औंदा सा ! ते फी बिना कुसै मतलबा, बिना किश आक्खे-मंगे दे ओ पल-भर नटराज दी उस वशाल मूर्ती अग्गें खड़ोता दा रौंह्दा, उस डमरू ते त्रशूल आले जटा-धर गी दिखदा रौंह्दा। असला च भंग-धतूरा, चरस-गांजा हर चाली दा विश पीने आला ए देवता, होरनें सबनें देवी-देवतें कोला मता मार्डन सा। ओ ते इसी बीटलिक-गाड आखदा हा। ते इस्सै लेई, घरा दा निकलियै अपने दिना दी ‘रोटीन’ शुरू करने कोला पैहलें, ओ एदे दर्शन जरूर करदा हा।